ΠΙΝΑΚΑΣ ΠΕΡΙΕΧΟΜΕΝΩΝ

Το σύστημα των Ευρωπαϊκών Σχολείων το 2010 Error! Bookmark not defined.

1. Εισαγωγή 4

2. Η κατάσταση στα σχολεία 5

2.1. Αλικάντε 5

2.2. Bergen 5

2.3. Βρυξέλλες 5

2.4. Culham 6

2.5. Φρανκφούρτη 6

2.6. Καρλσρούη 7

2.7. Λουξεμβούργο 7

2.8. Mol 8

2.9. Μόναχο 8

2.10. Βαρέζε 8

3. Δημοσιονομικές εξελίξεις και προκλήσεις 8

3.1. Στοιχεία για την εκτέλεση του προϋπολογισμού του 2010 8

3.2. Κύρια γεγονότα 8

3.3. Σχέδιο προϋπολογισμού 2011 9

4. Πολιτικές εξελίξεις και προκλήσεις 10

4.1. Μεταρρύθμιση 10

4.2. Εσωτερικοί έλεγχοι 11

4.3. Culham 11

4.4. Υπερπληθυσμός/υποδομές 12

4.5. Νομικές υποθέσεις 13

5. Παιδαγωγικές και οργανωτικές εξελίξεις, και προκλήσεις 13

5.1. Αναθεώρηση της μισθολογικής κλίμακας του αποσπασμένου διδακτικού προσωπικού/τοπικού διδακτικού προσωπικού (charges de cours) 13

5.2. Η μεταρρύθμιση του ευρωπαϊκού απολυτηρίου 14

5.3. Δράσεις για μαθητές με ειδικές ανάγκες (SEN) 14

5.4. Ποσοστό επανάληψης τάξεων 15

5.5. Διοργάνωση μαθημάτων και τμημάτων 15

6. Μελλοντικές προκλήσεις 15

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Το σύστημα των Ευρωπαϊκών Σχολείων το 2010

Εισαγωγή

1. Η κυριότερη πρόκληση για το σύστημα των Ευρωπαϊκών Σχολείων κατά τη διάρκεια της σλοβενικής και της σλοβακικής προεδρία το 2010 ήταν η αντιμετώπιση της γενικής οικονομικής κρίσης και του αντίκτυπού της στα οικονομικά των σχολείων.

Δεδομένης της αυξανόμενης δημόσιας συνεισφοράς στον προϋπολογισμό του συστήματος των Ευρωπαϊκών Σχολείων, εν μέρει οφειλόμενης στα μειωμένα έσοδα από συμβάσεις με εξωτερικούς οργανισμούς και από δίδακτρα, το Ανώτατο Συμβούλιο, με τη στήριξη της Επιτροπής, ενέκρινε υπό όρους τον προϋπολογισμό του 2011, και συγκεκριμένα υπό την αίρεση της αναθεώρησης ορισμένων δαπανών.

Για να εκπληρωθούν οι όροι, εγκρίθηκε, τον Δεκέμβριο 2010, η προσαρμογή της μισθολογικής κλίμακας των νέων αποσπασμένων διδασκόντων βάσει πρότασης της Επιτροπής. Το επόμενο βήμα είναι η προσαρμογή των μισθών του τοπικού προσωπικού. Τα μέτρα αυτά ήσαν αναγκαία για να εφαρμοστούν οι αρχές της μεταρρύθμισης του κανονισμού υπηρεσιακής κατάστασης του προσωπικού του 2004 στις συνθήκες απασχόλησης στα Ευρωπαϊκά Σχολεία. Ανακοινώθηκαν σαφή κριτήρια για να βελτιωθεί η ένταξη των παιδιών με ειδικές μαθησιακές ανάγκες στα προγράμματα διδασκαλίας, να ιεραρχηθούν οι παιδαγωγικές ανάγκες εντός των διαθέσιμων πόρων, και να ακολουθηθεί μια αποδοτικότερη ως προς το κόστος προσέγγιση στην οργάνωση των σπουδών και των μαθημάτων. Θα ήταν ιδανικό αν αυτά τα μέτρα λαμβάνονταν για το σχολικό έτος 2011/2012. Παράλληλα, θα διευκρινιστούν οι κανόνες για τους μαθητές που δεν ανήκουν σε γλωσσικό τμήμα για να προληφθούν οι παρεξηγήσεις του παρελθόντος.

Λόγω των δυσχερών διαπραγματεύσεων μεταξύ του Ευρωπαϊκού Κοινοβουλίου και του Συμβουλίου, ο προϋπολογισμός της Ευρωπαϊκής Ένωσης για το 2011, ο πρώτος μετά τη Συνθήκη της Λισαβόνας, εγκρίθηκε μόλις τον Δεκέμβριο. Προέβλεπε μικρότερη απ’ ότι αναμενόταν αύξηση για τα Ευρωπαϊκά Σχολεία, γεγονός που σημαίνει ότι πρέπει να ληφθούν αμέσως μέτρα ώστε να προκύψουν πραγματικές οικονομίες.

2. Η μεταρρυθμιστική διαδικασία του συστήματος των Ευρωπαϊκών Σχολείων, που αποφασίστηκε τυπικά την άνοιξη 2009 μετά από μια αρχική μεταβατική φάση, εξελίσσεται βαθμηδόν. Για να γίνει το σύστημα αποτελεσματικότερο από άποψη διακυβέρνησης, συντελούνται μεταρρυθμίσεις σε κεντρικό και τοπικό επίπεδο, έτσι ώστε να δοθεί μεγαλύτερη αυτονομία στα τοπικά σχολεία εντός των ορίων των κανόνων και του δημοσιονομικού κανονισμού.

Πολλά τοπικά σχολεία ζήτησαν την "έγκρισή" τους, δίνοντας τη δυνατότητα και σε άλλα παιδιά να επωφεληθούν από το ευρωπαϊκό πρόγραμμα σπουδών. Η Επιτροπή προχώρησε ακόμα περισσότερο εγκρίνοντας τη νομική βάση για να τεθεί σε εφαρμογή η δημοσιονομική συνεισφορά της ΕΕ για τα παιδιά του προσωπικού που φοιτούν σε εγκεκριμένα σχολεία.

3. Οι προσπάθειες κατανομής των δαπανών δεν έχουν φθάσει το απαιτούμενο επίπεδο. Εκτός από το πρόβλημα της πάγιας έλλειψης αποσπασμένου διδακτικού προσωπικού και της εξ αιτίας του αύξησης της συνεισφοράς (2,2 εκατ. ευρώ το 2010), μερικά κράτη μέλη έχουν ήδη δηλώσει ότι θα αντιμετωπίσουν σοβαρές δυσκολίες ως προς την απόσπαση διδασκόντων σε νεοδημιουργηθείσες θέσεις.

4. Τα σχολεία των Βρυξελλών και του Λουξεμβούργου υποφέρουν από τον υπερβολικό αριθμό μαθητών, αλλά συνεχίζονται σύμφωνα με το χρονοδιάγραμμα οι οικοδομικές εργασίες για τα δύο νέα σχολεία που θα ανοίξουν το 2012. Επειδή ο αριθμός των μαθητών στις Βρυξέλλες αναμένεται να αυξηθεί και άλλο, το Ανώτατο Συμβούλιο συμφώνησε να ιδρυθεί, το 2015, ένα πέμπτο ΕΕ στις Βρυξέλλες. Όσον αφορά τον υπερπληθυσμό μαθητών στο σχολείο της Φρανκφούρτης, εξετάζονται λύσεις από κοινού με τις γερμανικές αρχές.

Η κατάσταση στα σχολεία

Αλικάντε

Ο αριθμός των μαθητών στο Αλικάντε αυξήθηκε ελαφρά κατά 112 νέους μαθητές και έφτασε τους 1040 μαθητές σε 4 γλωσσικά τμήματα. Το μεγαλύτερο τμήμα είναι το Ισπανικό, με 36,5 % του μαθητικού πληθυσμού.

Bergen

Ο αριθμός των μαθητών αυξήθηκε ελαφρά, κατά 4%, από 586 κατά το σχολικό έτος 2009/2010 σε 608 το 2010/2011. Οι γονείς της πλειονότητας των μαθητών (πάνω από 80%) δεν εργάζονται σε ευρωπαϊκό όργανο ή οργανισμό. Αυτό σημαίνει ότι το σχολείο του Bergen είναι ένα από τα σχολεία με τη χαμηλότερη αναλογία παιδιών προσωπικού των οργάνων. Οι σημαντικές εργασίες στην αίθουσα αθλητισμού και στο σύστημα κλιματισμού αναβλήθηκαν μέχρι το θέρος 2011.

Βρυξέλλες

Ο αριθμός των μαθητών στα Ευρωπαϊκά Σχολεία των Βρυξελλών αυξήθηκε από 9547 μαθητές κατά το σχολικό έτος 2009/2010 σε 9847 το 2010/2011 (αύξηση κατά 3,1%). Ως εκ τούτου, συνεχίστηκε η κατάσταση του υπερβολικού αριθμού μαθητών στα τρία υπερπλήρη σχολεία (Βρυξέλλες Ι, ΙΙ και ΙΙΙ), όπου η χρήση των κοινών υποδομών (αυλές, αίθουσες αθλητισμού και εστιατόρια) έγινε ακόμα περισσότερο ασφυκτική.

Ωστόσο, στο σχολείο του Uccle σημειώθηκε ελαφρά μείωση, από 3112 σε 3074 μαθητές έναντι του προηγούμενου έτους (μείωση κατά 1,2 %). Το σχολείο έδωσε ιδιαίτερη προσοχή εφέτος στο θέμα της ασφάλειας για να βελτιώσει τις διαδικασίες.

Στο σχολείο του Woluwe σημειώθηκε αύξηση του αριθμού των μαθητών κατά 1,9%, από 3030 μαθητές σε 3089, και οι υποδομές του εξακολούθησαν να αποτελούν μεγάλη πρόκληση ως προς την πρακτική διοργάνωση της σχολικής ζωής. Θετικό σημείο συνιστά το γεγονός ότι άρχισαν το φθινόπωρο του 2010 οι οικοδομικές εργασίες για τη δημιουργία χώρου στάθμευσης των σχολικών λεωφορείων εκτός των σχολικών εγκαταστάσεων και ο χώρος αναμένεται να είναι λειτουργικός κατά την έναρξη του κατά το σχολικού έτους 2011/2012. Αυτό σημαίνει ότι τα λεωφορεία (περίπου 50) δεν θα σταθμεύουν πλέον στην εσωτερική αυλή σε καθημερινή βάση.

Το σχολείο στις Ixelles υποδέχτηκε 91 ακόμα μαθητές το 2010 και ο συνολικός πληθυσμός του έφτασε τους 2902 μαθητές (από 2811 κατά το σχολικό έτος 2009/2010). Ο αριθμός των μαθητών του αυξήθηκε κατά 3,2% τον Σεπτέμβριο 2010.

Το σχολείο Βρυξέλλες IV γνώρισε την πλέον απότομη αύξηση μαθητικού πληθυσμού (26,6%) και από 594 μαθητές κατά το σχολικό έτος 2009/2010 έφτασε τους 809 το 2010/2011. Τον Σεπτέμβριο 2010 εγκαινιάστηκε η πρώτη τάξη της δευτεροβάθμιας εκπαίδευσης στο σχολείο. Οι βελγικές αρχές παρέσχον την επιπλέον υποδομή υπό τη μορφή του κτιρίου ‘Berkendael 66’, το οποίο ανακαινίστηκε και προστέθηκε στις προσωρινές εγκαταστάσεις του σχολείου των Βρυξελλών IV. Ο αντιπρόεδρος κ. Šefčovič και ο υπουργός κ. Simonet εγκαινίασαν το κτίριο κατά τη διάρκεια επίσημης τελετής.

Τα σχολεία των Βρυξελλών δέχονται το 43,3% του συνόλου του μαθητικού πληθυσμού των Ευρωπαϊκών Σχολείων.

Λόγω της αναμενόμενης περαιτέρω αύξησης της ζήτησης για την φοίτηση παιδιών, ειδικότερα παιδιών του προσωπικού μετά από πρόσφατες διευρύνσεις της ΕΕ, το Ανώτατο Συμβούλιο αποφάσισε ότι είναι αναγκαίο, για το 2015, ένα πέμπτο σχολείο. Η Επιτροπή, υπό την ιδιότητά της ως εκπροσώπου της ΕΕ, στηρίζει πλήρως το σχέδιο αυτό. Ενημέρωσε σχετικά τις δημοσιονομικές αρχές, και ακολούθησε τη διαδικασία του άρθρου 47 της διοργανικής συμφωνίας για δημοσιονομική πειθαρχία και υγιή δημοσιονομική διαχείριση.

Μετά από συζητήσεις που διήρκεσαν αρκετά έτη με θέμα τον εξωτερικό έλεγχο σχετικά με τη χωρητικότητα των σχολείων των Βρυξελλών, τα ενδιαφερόμενα μέρη (Régie des bâtiments, Επιτροπή, Γραφείο Γενικού Γραμματέα) αποφάσισαν να μην αναθέσουν τον έλεγχο για λόγους προϋπολογισμού και συμφώνησαν να θέσουν τα ακόλουθα όρια χωρητικότητας στα σχολεία

Βρυξέλλες I (Uccle): 3100Βρυξέλλες II (Woluwé): 2850Βρυξέλλες III (Ixelles): 2650Βρυξέλλες IV (Laeken): 2800

Culham

Σύμφωνα με την απόφαση του Ανώτατου Συμβουλίου το 2007, γίνονται ενέργειες για το προοδευτικό κλείσιμο μέχρι το 2017 του Ευρωπαϊκού Σχολείου τύπου Ι και τη μετατροπή του σε "Ακαδημία" (‘Academy’) κατά το εθνικό βρετανικό εκπαιδευτικό σύστημα, ως εγκεκριμένο σχολείο τύπου Β. Ωστόσο, στις αρχές του 2011, ο βρετανός χορηγός ανέτρεψε την εν λόγω απόφαση. Κατά συνέπεια, θα εφαρμοστεί η αρχική απόφαση του Ανώτατου Συμβουλίου, που επίσης είχε ληφθεί το 2007, να κλείσει σταδιακά το σχολείο μέχρι οριστικού κλεισίματός του το 2017 (βλ. Κατωτέρω, τμήμα 4.3).

Φρανκφούρτη

Ο αριθμός των μαθητών γνώρισε μεγάλο ποσοστό αύξησης ως αποτέλεσμα της αύξησης του προσωπικού στην Ευρωπαϊκή Κεντρική Τράπεζα. Το σχολείο αντιμετωπίζει σοβαρά προβλήματα κορεσμού δεδομένου ότι οι γερμανικές αρχές δεν έχουν προβεί ακόμα στις αναγκαίες βελτιώσεις της υποδομής. Το σχολείο σχεδιάζει να καθιερώσει πολιτική εγγραφών.

Τον Δεκέμβριο 2010, το Ανώτατο Συμβούλιο ενέκρινε πρόταση σχετικά με τη σταδιακή μείωση της εισφοράς της ιταλικής κυβέρνησης και της ΕΚΤ για τη χρηματοδότηση του ιταλικού γλωσσικού τμήματος, γεγονός που δημιουργεί πρόσθετο βάρος στα οικονομικά του σχολείου. Βάση για τη δημιουργία του ιταλικού τμήματος είχε αποτελέσει η τριμερής συμφωνία μεταξύ του Γενικού Γραμματέα, της ιταλικής κυβέρνησης και της ΕΚΤ το 2002.

Καρλσρούη

Ο αριθμός των μαθητών παρέμεινε σταθερός, αλλά η αναλογία των μαθητών κατηγορίας 1[1] παρέμεινε σημαντικά κάτω από το 20%: κατά το σχολικό έτος 2010/2011, ο αριθμός των μαθητών στο Ευρωπαϊκό Σχολείο της Καρλσρούης ήταν 952 μαθητές, εκ των οποίων 177 μαθητές κατηγορίας 1 (18%), 267 μαθητές κατηγορίας 2 (28%) και 508 μαθητές κατηγορίας 3 (54%). Από τους 177 μαθητές κατηγορίας 1, 68 είναι παιδιά του διδακτικού προσωπικού, και μόνο 109 (το 11% του μαθητικού πληθυσμού) είναι παιδιά υπαλλήλων των ευρωπαϊκών οργάνων. Η Καρλσρούη έχει τον υψηλότερο αριθμό συμβάσεων με εταιρίες (μαθητές κατηγορίας 2).

Λουξεμβούργο

Ο χώρος του σχολείου του Λουξεμβούργου Ι φιλοξενεί επί του παρόντος την προσωρινή διάταξη του σχολείου του Λουξεμβούργου ΙΙ. Ο υπερβολικός αριθμός μαθητών συνιστά σοβαρό πρόβλημα των Ευρωπαϊκών Σχολείων του Λουξεμβούργου, και κατά συνέπεια εφαρμόζεται περιοριστική πολιτική ως προς τις εγγραφές μαθητών που δεν είναι παιδιά υπαλλήλων της ΕΕ.

Η Επιτροπή χαιρετίζει τις επιπλέον προσωρινές υποδομές που παρασχέθηκαν από τις αρχές του Λουξεμβούργου τον Σεπτέμβριο 2010 στο σχολείο του Λουξεμβούργου Ι στην περιοχή Kirchberg για να αντιμετωπιστούν οι ανάγκες. Ωστόσο, η επιπλέον υποδομή συνεπάγεται και αύξηση του αριθμού των μαθητών σε αυτόν τον χώρο, γεγονός που καθιστά ακόμα σοβαρότερο το πρόβλημα του υπερπληθυσμού. Οι μόνιμες εγκαταστάσεις του σχολείου του Λουξεμβούργου ΙΙ σχεδιάζεται να εγκαινιαστούν το 2012 στο Bertrange Mamer. Στο μεταξύ, ο υπερπληθυσμός συνιστά κρίσιμη κατάσταση και είναι καθοριστικής σημασίας ο προγραμματισμός για την έναρξη λειτουργίας του σχολείου του Λουξεμβούργου ΙΙ.

Οι αρχές του Λουξεμβούργου προσφέρθηκαν να οργανώσουν τη μεταφορά των μαθητών που φοιτούν στο σχολείο Λουξεμβούργο ΙΙ, και συνεχίστηκαν οι συζητήσεις για τις πρακτικές πλευρές του θέματος. Δεδομένου ότι το Λουξεμβούργο ΙΙ ευρίσκεται στο Betrange/Mamer, το θέμα της μεταφοράς είναι καθοριστικό για μαθητές και γονείς. Η σχολική μεταφορά οργανώνεται κανονικά από το σύλλογο γονέων στα Ευρωπαϊκά Σχολεία· συνεπώς η προσφορά των αρχών του Λουξεμβούργου να αναλάβει αυτή την ευθύνη είναι εξαιρετικής σημασίας.

Mol

Ο αριθμός των μαθητών στο Mol συνεχίζει να αυξάνει, και τον Σεπτέμβριο 2010 έφτασε τους 790 μαθητές. Το νέο αγγλόφωνο τμήμα εξακολουθεί να έχει επιτυχία, και αποτελεί σήμερα το δεύτερο ως προς τον αριθμό τμήμα. Το γερμανόφωνο τμήμα εξακολουθεί να περιορίζεται, και οι μαθητές του έφτασαν τους 46 από 77 κατά το προηγούμενο έτος. Η ανάπτυξη και βιωσιμότητα των γερμανόφωνων τμημάτων θα πρέπει να επανεξεταστεί από το Ανώτατο Συμβούλιο, δεδομένου ότι αποτελούσε προϋπόθεση για την ίδρυση του αγγλόφωνου γλωσσικού τμήματος.

Μόναχο

Το σχολείο εξακολουθεί να έχει υψηλό ποσοστό αύξησης του αριθμού των μαθητών λόγω της αύξησης του αριθμού των υπαλλήλων του Ευρωπαϊκού Γραφείου Διπλωμάτων Ευρεσιτεχνίας, τα παιδιά των οποίων συνιστούν τα ¾ των μαθητών του σχολείου. Μέχρι την κατασκευή του παραρτήματος στις υφιστάμενες εγκαταστάσεις, που εγκρίθηκε από τις γερμανικές αρχές και αναμένεται να ολοκληρωθεί το 2016, εφαρμόζεται περιοριστική πολιτική ως προς τις εγγραφές νέων μαθητών.

Βαρέζε

Ο αριθμός των μαθητών παραμένει σταθερός, αν και, λόγω της οικονομικής κρίσης, το σχολείο έχει απολέσει πολλούς μαθητές, παιδιά υπαλλήλων σε οντότητες που είχαν συμβάσεις με το σχολείο (κατηγορία 2), και τα έσοδά του έχουν μειωθεί.

Μετά από παρέμβαση της Επιτροπής, οι ιταλικές αρχές ανακοίνωσαν την καταβολή 400.000 ευρώ που θα επενδυθούν στην υποδομή για να καλύψουν τις πλέον επείγουσες ανάγκες.

Δημοσιονομικές εξελιξεισ και προκλησεις

Στοιχεία για την εκτέλεση του προϋπολογισμού του 2010

Ο συνολικός αριθμός των μαθητών αυξήθηκε κατά 2% από το 2009 έως το 2010, από 22.331 σε 22.778 μαθητές. Το ποσοστό παιδιών υπαλλήλων της ΕΕ (16 613 μαθητές) ήταν περίπου το 73% του συνολικού πληθυσμού, ενώ των παιδιών υπαλλήλων σε οντότητες που έχουν συμβάσεις με το σχολείο μειώθηκε στο 5,2% (1.184 μαθητές) και των παιδιών ιδιωτών μειώθηκε στο 21,9% (4.981 μαθητές). Ωστόσο, μερικά μικρά σχολεία έχουν πολύ μικρό αριθμό μαθητών της κατηγορίας 1.

Κύρια γεγονότα

Τον Δεκέμβριο 2009, με την απόφαση του Συμβουλίου Υπουργών χορηγήθηκε μισθολογική αύξηση κατά 1,85 % στο προσωπικό των οργάνων, αντί για 3,7% που προέκυπτε με την εφαρμογή της μισθολογικής μεθόδου. Τα ευρωπαϊκά όργανα προσέφυγαν στο Ευρωπαϊκό Δικαστήριο, το οποίο εξέδωσε, τον Δεκέμβριο 2010, απόφαση με την οποία δικαίωσε την προσφυγή τους. Οι αναπροσαρμογές των μισθών του διδακτικού προσωπικού και των αποσπασμένων στο σύστημα των Ευρωπαϊκών Σχολείων συνδέεται με τις ανωτέρω αποφάσεις. Ως αποτέλεσμα, η πρώτη μισθολογική αύξηση εγκρίθηκε από το Ανώτατο Συμβούλιο τον Ιανουάριο 2010, μεταφέρθηκε πίστωση ανάληψης υποχρεώσεων ύψους 3,1 εκατ. ευρώ και οι πληρωμές έγιναν το 2010.

Τον Αύγουστο 2010, το Ανώτατο Συμβούλιο ενέκρινε τροποποίηση του προϋπολογισμού για να εγγραφεί το προαναφερόμενο ποσό των 3,1 εκατ. ευρώ, ένα τελικό υπόλοιπο από το 2009 ύψους 2,8 εκατ. ευρώ και μια εξοικονόμηση δαπανών 1,5 εκατ. ευρώ ως αντιστάθμισμα ελλείμματος 4,1 εκατ.

Το 2010 έκλεισε με πλεόνασμα 1,7 εκατ. ευρώ. Η έλλειψη αποσπασμένου προσωπικού είχε ως συνέπεια επιπλέον επιβάρυνση στον προϋπολογισμού της ΕΕ ύψους 2,2 εκατ. ευρώ έναντι 2,1 εκατ. ευρώ το 2009, και δημιούργησε σοβαρά παιδαγωγικά προβλήματα. Οι διδάσκοντες που δεν διατίθενται από τα κράτη μέλη πρέπει να αντικατασταθούν από προσωπικό που προσλαμβάνεται σε τοπικό επίπεδο, με χρηματοδότηση σε μεγάλο βαθμό από τον προϋπολογισμό της ΕΕ. Το φαινόμενο αυτό αναμένεται να ενταθεί δεδομένου ότι μερικά κράτη μέλη έχουν ήδη πληροφορήσει το Ανώτατο Συμβούλιο ότι, λόγω του υφιστάμενου οικονομικού πλαισίου, είναι πιθανό να μην είναι σε θέση να αποσπάσουν διδακτικό προσωπικό για νέες θέσεις. Κάτι τέτοιο θα οδηγήσει σε μεγαλύτερα διαρθρωτικά προβλήματα.

Λόγω της διαπίστωσης ότι δεν υπήρχε συμμόρφωση με τους κανόνες που διέπουν μερικές τάξεις μητρικής γλώσσας σε πέντε σχολεία όσον αφορά μαθητές χωρίς γλωσσικό τμήμα, η Επιτροπή δεν μπόρεσε να προβεί στην απαλλαγή του προϋπολογισμού 2008 στη σύσκεψη του Ανώτατου Συμβουλίου τον Απρίλιο 2010. Ως εκ τούτου, ζητήθηκε από τα σχολεία να παράσχουν λεπτομέρειες ως προς τον αριθμό τάξεων που δημιουργήθηκαν για τις οποίες δεν υπήρχε συμμόρφωση προς τους κανόνες, ώστε να μπορέσει η Επιτροπή να υπολογίσει τα ποσά που θα πρέπει να ανακτηθούν. Επειδή τα σχολεία προέβησαν σε ενέργειες για να επανορθώσουν την κατάσταση, όπου αυτό ήταν παιδαγωγικά δυνατό, η Επιτροπή εξέδωσε μία μόνο εντολή είσπραξης, για το Ευρωπαϊκό Σχολείο της Καρλσρούης.

Σχέδιο προϋπολογισμού 2011

Το σχέδιο προϋπολογισμού για το 2011, που εγκρίθηκε από το Ανώτατο Συμβούλιο τον Απρίλιο 2010, κατέδειξε αύξηση της συνεισφοράς της Επιτροπής κατά 11%, από 154 εκατ. ευρώ σε 171 εκατ. ευρώ, ενώ για την ίδια περίοδο ο αριθμός των μαθητών αυξήθηκε κατά 3,6%. Ως εκ τούτου, το σχέδιο προϋπολογισμού του 2011 ψηφίστηκε υπό την αίρεση ότι θα ληφθούν διαρθρωτικά μέτρα ώστε να μειωθούν οι δαπάνες, μεταξύ άλλων με αναθεώρηση της μισθολογικής κλίμακας των αποσπασμένων διδασκόντων, τη διοργάνωση τμημάτων και τάξεων, και καθορισμό των κριτηρίων για τα παιδιά με ειδικές ανάγκες (SEN – βλ. σημείο 5 για περισσότερες λεπτομέρειες).

Δεδομένου ότι το 85% του προϋπολογισμού των Ευρωπαϊκών Σχολείων δαπανάται σε μισθούς, που εξαρτώνται από τις αμοιβές και τον αριθμό των μαθημάτων που παραδίδονται, τα μέτρα αυτά παρέχουν δυνατότητες πραγματικής οικονομίας.

Ο προϋπολογισμός της Ευρωπαϊκής Ένωσης για το 2011 ψηφίστηκε τον Δεκέμβριο 2010, για πρώτη φορά σύμφωνα με τις διαδικασίες που προβλέπονται στη Συνθήκη της Λισαβόνας. Ήταν το αποτέλεσμα δύσκολων διαπραγματεύσεων μεταξύ του Ευρωπαϊκού Κοινοβουλίου και του Συμβουλίου. Οι πιστώσεις για τα Ευρωπαϊκά Σχολεία ορίστηκαν σε ύψος 164 εκατ. ευρώ. Αυτή η έκτακτη κατάσταση ενίσχυσε την ανάγκη να τεθούν σε εφαρμογή τα προαναφερόμενα μέτρα.

Κατά συνέπεια, το Ανώτατο Συμβούλιο εκτέλεσε τον προϋπολογισμό 2011 σε δωδεκατημόρια, και ο τροποποιημένος προϋπολογισμός 2011 ψηφίστηκε τον Απρίλιο 2011.

Πολιτικές εξελιξεισ και προκλησεισ

Μεταρρύθμιση

Το 2009, το Ανώτατο Συμβούλιο ενέκρινε την απόφαση για την μεταρρύθμιση στα Ευρωπαϊκά Σχολεία. Η μεταρρύθμιση άρχισε να εφαρμόζεται την 1η Σεπτεμβρίου 2009 όσον αφορά τα οργανωτικά θέματα και την 1η Σεπτεμβρίου 2010 όσον αφορά τον εσωτερικό κανονισμό για τη λειτουργία του το Ανώτατου Συμβουλίου, μετά την αναθεώρηση του υφιστάμενου εσωτερικού κανονισμού.

Μια από τις σημαντικότερες πλευρές της μεταρρύθμισης είναι το άνοιγμα του συστήματος των Ευρωπαϊκών Σχολείων προς τα εθνικά σχολεία. Η διαδικασία αυτή εγκαινιάστηκε με τα ψηφίσματα του Ευρωπαϊκού Κοινοβουλίου το 2002 και το 2005, και άρχισε με τον καθορισμό των κριτηρίων και την έγκριση της ευρωπαϊκής εκπαίδευσης το 2005. Υπό το πρίσμα των πρώτων ετών λειτουργίας της, ο Γενικός Γραμματέας (ΓΓ) παρουσίασε μια επισκόπηση της κατάστασης και κατέδειξε ότι, αν και η διαδικασία άντλησε οφέλη από την πολιτική βούληση του Ευρωπαϊκού Κοινοβουλίου και τις πραγματικές εκπαιδευτικές ανάγκες (μετά τη διεύρυνση άνοιξαν πολλοί οργανισμοί στα κράτη μέλη), συνάντησε εμπόδια από νομικά, εκπαιδευτικά, οργανωτικά ή οικονομικά προβλήματα, ειδικότερα σχετικά με το Ευρωπαϊκό Απολυτήριο. Ο ΓΓ έλαβε την εντολή να υποβάλει προτάσεις βελτίωσης που θα συζητηθούν στο Ανώτατο Συμβούλιο κατά τη σύσκεψη του Απριλίου 2011.

Επί του παρόντος, πέντε εγκεκριμένα σχολεία τύπου ΙΙ, ευρισκόμενα κοντά σε ευρωπαϊκά όργανα ή οργανισμούς στην Ιταλία, την Ιρλανδία, την Ελλάδα, την Φινλανδία και τη Γαλλία, παρέχουν το ευρωπαϊκό πρόγραμμα σπουδών. Τα σχολεία διαφέρουν πολύ μεταξύ τους ως προς την οργάνωση, το μέγεθος, τον αριθμό των γλωσσικών τμημάτων που παρέχονται, καθώς και τον αριθμό των μαθητών που είναι παιδιά προσωπικού της ΕΕ και φοιτούν σε αυτά. Μέχρι στιγμής, μόνο το σχολείο στην Ιταλία έχει διεξαγάγει εξετάσεις για το ευρωπαϊκό απολυτήριο. Το δεύτερο σχολείο που αναμένεται να διεξαγάγει τις εξετάσεις το 2013 είναι το σχολείο της Φινλανδίας, του οποίου ο φάκελος συμβατότητας ως προς τους μαθητές των τάξεων S6-S7 (η δεύτερη φάση της διαδικασίας έγκρισης) εγκρίθηκε από το Ανώτατο Συμβούλιο τον Δεκέμβριο.

Δύο ακόμα σχολεία, ένα στο Manosque (Γαλλία) και ένα στη Χάγη (Κάτω Χώρες) ευρίσκονται στο στάδιο της διαδικασίας έγκρισης για τύπου ΙΙ σχολεία.

Ο φάκελος συμβατότητας για το γερμανικό σχολείο στο Bad Vilbel εγκρίθηκε για το πρώτο σχέδιο ενός σχολείου τύπου ΙΙΙ, για το οποίο δεν απαιτείται να ευρίσκεται κοντά σε όργανο ή οργανισμό της ΕΕ.

Σημαντική πρόοδος σημειώθηκε χάρη στην απόφαση της Επιτροπής να χορηγήσει επιδότηση εκ μέρους της ΕΕ για κάθε παιδί υπαλλήλου της ΕΕ που φοιτά σε σχολείου τύπου ΙΙ, για πρώτη φορά κατά το σχολικό έτος 2009-2010. Πρόκειται για ένα τρόπο με τον οποίο θα βοηθηθούν τα σχολεία να αντιμετωπίσουν το επιπρόσθετο κόστος που προκύπτει από την ευρωπαϊκή εκπαίδευση και το ευρωπαϊκό απολυτήριο.

Το σχέδιο να μετατραπεί το Ευρωπαϊκό Σχολείο του Culham σε σχολείο τύπου ΙΙ ακυρώθηκε από τις βρετανικές αρχές (βλ. σημείο 4.3.)

Το πρόβλημα του ανεπαρκούς αριθμού αποσπασμένων διδασκόντων από τα κράτη μέλη αντιμετωπίστηκε στο πλαίσιο του μέρους "κατανομή δαπανών" της μεταρρύθμισης. Συμφωνήθηκε να υπάρξει η δυνατότητα απόσπασης προσωπικού μη μητρικής γλώσσας ώστε να μειωθεί το βάρος επί των κρατών μελών να αποσπούν διδακτικό προσωπικό για τις τρεις γλώσσες επικοινωνίας. Εντούτοις, μετά από δύο χρόνια, μόνο μερικά κράτη μέλη είναι πρόθυμα να πληρώσουν αυτές τις θέσεις.

Όσον αφορά τη διακυβέρνηση σε κεντρικό και τοπικό επίπεδο, συμφωνήθηκε να αυξηθούν η αυτονομία και οι αρμοδιότητες των σχολείων σε τοπικό επίπεδο. Η εφαρμογή γίνεται σταδιακά και η βέλτιστη πρακτική ευρίσκεται υπό εξέλιξη.

Στις συνεδριάσεις του Ανώτατου Συμβουλίου το φθινόπωρο, τα σχολεία παρουσίασαν όλα τα στατιστικά στοιχεία για το νέο σχολικό έτος. Σύμφωνα με τις διαδικασίες, στην αρχή του έτους, τα σχολεία παρουσιάζουν το ετήσιο και το πολυετές σχέδιο για το σχολείο, μαζί με τους στόχους, τις προτεραιότητες και το σχέδιο του προϋπολογισμού. Την άνοιξη το σχολείο υποβάλλει στον Γενικό Γραμματέα και το Ανώτατο Συμβούλιο το ετήσιο σχέδιο δραστηριότητάς του, στο οποίο αξιολογείται κατά πόσον έχουν επιτευχθεί οι στόχοι και έχουν τηρηθεί τα δημοσιονομικά όρια. Η διαδικασία αυτή καθιστά δυνατό τον έλεγχο στο κεντρικό επίπεδο.

Εσωτερικοί έλεγχοι

Η υπηρεσία εσωτερικού ελέγχου της Επιτροπής (IAS) εξακολουθεί να διεξάγει τον εσωτερικό έλεγχο στο σύστημα των Ευρωπαϊκών Σχολείων. Πρόκειται για αρμοδιότητα που καθιερώθηκε στο πλαίσιο του δημοσιονομικού κανονισμού που άρχισε να ισχύει το 2007.

Τα αποτελέσματα του ελέγχου για τη διαχείριση ανθρώπινων πόρων που διεξήγαγε η IΑS εκτέθηκαν στο Ανώτατο Συμβούλιο κατά τη συνεδρίαση του Απριλίου 2010, μαζί με τις απαντήσεις και τα σχέδια δράσης του γραφείου του Γενικού Γραμματέα και των Σχολείων. Κατά τη διάρκεια του έτους σημειώθηκε περαιτέρω πρόοδος στην εφαρμογή των συστάσεων που έγιναν κατά τον έλεγχο, μεταξύ άλλων στην πρόσληψη προσωπικού, τις διαδικασίες αξιολόγησης και την ανάπτυξη πολιτικής επιμόρφωσης. Επιπρόσθετες προσπάθειες πρέπει να καταβληθούν για να πραγματοποιηθεί πρόοδος όσον αφορά "οριζόντια θέματα" που επισήμανε η IAS και αφορούν το σύστημα στο σύνολό του, όπως οι συλλογικές ευθύνες του Γραφείου του Γενικού Γραμματέα.

Culham

Έγιναν διάφορες ενέργειες για να συνεχιστεί η μετατροπή του Ευρωπαϊκού Σχολείου τύπου Ι σε εγκεκριμένο σχολείο τύπου ΙΙ εντός του συστήματος των Ευρωπαϊκών Σχολείων και σε "ακαδημία" στο πλαίσιο του βρετανικού εκπαιδευτικού συστήματος μέχρι το 2017, δημιουργώντας έτσι τις προϋποθέσεις για ένα μελλοντικό ευρωπαϊκό πρόγραμμα σπουδών και τη χορήγηση ευρωπαϊκού απολυτηρίου.

Ο φάκελος συμβατότητας, το δεύτερο βήμα στην διαδικασία έγκρισης, έγινε δεκτός από το Ανώτατο Συμβούλιο τον Δεκέμβριο, με την επιφύλαξη ότι θα υπογραφεί μεταξύ των ενδιαφερομένων φορέων ένα νομικά δεσμευτικό έγγραφο στο οποίο θα επιβεβαιώνονται οι αμοιβαίες δεσμεύσεις ("legacy agreement") καθώς και διμερείς συμφωνίες μεταξύ αποσπασμένου προσωπικού και της Ακαδημίας ("συμφωνίες απόσπασης".

Πολλές προσπάθειες καταβλήθηκαν και έγιναν ενέργειες σχετικά με το σχέδιο μετατροπής, ιδιαίτερα από τον Γενικό Γραμματέα και την Επιτροπή. Η Επιτροπή προέβη στη δημιουργία νέας νομικής βάσης για αυτή την ειδική περίπτωση έγκρισης, την πρώτη μετατροπή ενός σχολείου τύπου Ι σε σχολείο τύπου ΙΙ. Τα εμπλεκόμενα μέρη διεξήγαγαν σημαντικές διαπραγματεύσεις επί δημοσιονομικών και νομικών θεμάτων. Στην αρχή του έτους, ο βρετανικός φορέας χορηγίας απέσυρε τη δέσμευσή του ως προς τη διαδικασία μετατροπής, δηλώνοντας ότι δεν ήταν σε θέση να υπογράψει νομικά δεσμευτική συμφωνία όπως ζητούσε η Ευρωπαϊκή Επιτροπή.

Δεδομένου ότι απέτυχε η μετατροπή του Σχολείου σε Ακαδημία, θα τεθεί σε εφαρμογή η αρχική απόφαση του Ανώτατου Συμβουλίου από το 2007 για το προοδευτικό κλείσιμο του σχολείου μέχρι το 2017.

Υπερπληθυσμός/υποδομές

Σε αρκετούς τόπους εγκατάστασης και επί σειρά ετών, η ζήτηση για θέσεις είναι μεγαλύτερη από την προσφορά. Το φαινόμενο αυτό απαντάται εντονότερα στα σχολεία των Βρυξελλών και του Λουξεμβούργου αλλά και της Φρανκφούρτης και του Βαρέζε. Η Επιτροπή παρακολούθησε εκ του σύνεγγυς την υπόθεση και όπου χρειάστηκε ήρθε σε επαφή με τις εθνικές αρχές προκειμένου να τους υπενθυμίσει ότι οφείλουν να εκπληρώσουν τις υποχρεώσεις που υπέχουν ως χώρες υποδοχής έναντι των οργάνων και να παράσχουν τις δέουσες εγκαταστάσεις στα Ευρωπαϊκά Σχολεία. Τα σχολεία των Βρυξελλών και του Λουξεμβούργου αναμένεται ότι θα ανακουφιστούν το 2012 με την εγκαινίαση των δύο νέων σχολείων.

Τα σχολεία με υπερβολικό αριθμό μαθητών χρειάζεται να επιβάλλουν μια εξαιρετικά περιοριστική πολιτική εγγραφών και σε πολλές περιπτώσεις δεν είναι σε θέση να κάνουν δεκτή την εγγραφή τοπικών μαθητών των οποίων οι γονείς δεν ανήκουν στο προσωπικό των οργάνων της ΕΕ. Στις Βρυξέλλες, μια κεντρική αρχή εγγραφών έχει αναλάβει την κατανομή των θέσεων στα σχολεία.

Το 2010, το Ανώτατο Συμβούλιο κατέληξε στο συμπέρασμα ότι, λόγω της συνεχούς αύξησης του πληθυσμού των μαθητών, χρειάζεται να εγκαινιαστεί το 2015 ένα πέμπτο σχολείο. Μέχρι στιγμής, δεν έχουν αρχίσει οι διαπραγματεύσεις με τις βελγικές αρχές ως προς τον τόπο εγκατάστασης και λοιπές λεπτομέρειες για το σχολείο. Με βάση προηγούμενη πείρα, το ετήσιο κόστος για ένα σχολείο 2500 μαθητών υπολογίζεται σε 28 εκατ. ευρώ όταν το σχολείο φθάσει σε πλήρη πληρότητα, μετά από μια μεταβατική περίοδο 5 ετών.

Νομικές υποθέσεις

Το 2009, στο Δικαστήριο παραπέμφθηκε σειρά νομικών υποθέσεων: μία υπόθεση επί παραβάσει κατά του Βελγίου αφορούσε τη συνεισφορά για έπιπλα και λοιπό εξοπλισμό στα Ευρωπαϊκά Σχολεία σύμφωνα με τη συμφωνία για την έδρα (υπόθεση C-132/09, Επιτροπή κατά Βελγίου)· η δεύτερη ήταν προδικαστικό ερώτημα που υπέβαλαν οι φορείς καταγγελιών που έχουν συσταθεί από τη σύμβαση για τα Ευρωπαϊκά Σχολεία και αφορά την αναπροσαρμογή των μισθών των Άγγλων διδασκόντων σε περίπτωση νομισματικών διακυμάνσεων (υπόθεση C-196/09 Miles κ.α. κατά των Ευρωπαϊκών Σχολείων)· η τρίτη υπόθεση ήταν το πρώτο αίτημα σύμφωνα με το άρθρο 26 της σύμβασης για τα Ευρωπαϊκά Σχολεία σε διαφορά μεταξύ δύο μερών της σύμβασης σχετικά με την ερμηνεία και την εφαρμογή των όρων απασχόλησης για το αποσπασμένο διδακτικό προσωπικό.

Πρέπει να σημειωθεί ότι στις δύο πρώτες υποθέσεις, την C-132/09 και την C-196/09, το Δικαστήριο απεφάνθη ότι δεν υπήρχε νομολογία για καμία από τις διενέξεις που προκύπτουν από συμφωνίες για την έδρα στο πλαίσιο των διαδικασιών επί παραβάσει ή για το προδικαστικό ερώτημα που υπέβαλαν τα όργανα εκδίκασης προσφυγών που έχουν συσταθεί από τη σύμβαση περί των Ευρωπαϊκών Σχολείων, δεδομένου ότι δεν επρόκειτο για νομολογίες των κρατών μελών κατά την έννοια του άρθρου 267 της ΣΛΕΕ. Στην υπόθεση C-196/09 το Δικαστήριο έκρινε ότι "πρέπει να υπομνησθεί ότι, μολονότι είναι, ασφαλώς, δυνατό να υπάρξει μια εξέλιξη, υπό την έννοια που εκτίθεται στην προηγούμενη σκέψη, του συστήματος δικαστικής προστασίας το οποίο θεσπίζει η Σύμβαση περί των ευρωπαϊκών σχολείων, ωστόσο εναπόκειται στα κράτη μέλη να αναμορφώσουν το νυν ισχύον σύστημα".

Η υπόθεση C-545/09 Επιτροπή κατά Ηνωμένου Βασιλείου εκκρεμεί ακόμα. Ο Γενικός Εισαγγελέας Mengozzi στις προτάσεις που ανέπτυξε στις 7.7.2011 κατέληξε υπέρ της Επιτροπής.

Τέλος, διδάσκων που προσελήφθη ως τοπικό προσωπικό στο Βέλγιο έχει προσφύγει σε εθνικό δικαστήριο σχετικά με την καταβολή του επιδόματος διακοπών πριν το 2004. Αναμένεται να εκδοθεί το 2011 απόφαση σχετικά με την αναδρομικότητα αυτής της πληρωμής, κατ’ αρχήν για την περίοδο πριν το 2004. Η ίδια η πληρωμή έχει ήδη κριθεί ως νόμιμη. Το αποτέλεσμα της απόφασης ως προς την αναδρομική εφαρμογή θα έχει δημοσιονομικό αντίκτυπο λαμβανομένου ιδίως υπόψη ότι το ίδιο αίτημα διατύπωσαν 26 επιπλέον διδάσκοντες που προσλήφθηκαν ως τοπικό προσωπικό. Η υπόθεση εκκρεμεί.

Παιδαγωγικές και οργανωτικεσ εξελιξεισ, και προκλησεισ

Αναθεώρηση της μισθολογικής κλίμακας του αποσπασμένου διδακτικού προσωπικού/τοπικού διδακτικού προσωπικού ( charges de cours)

Ο κανονισμός υπηρεσιακής κατάστασης του αποσπασμένου διδακτικού προσωπικού ορίζει ότι υπάρχει ένας βαθμός ισοδυναμίας μεταξύ του προσωπικού των οργάνων και του αποσπασμένου διδακτικού προσωπικού του συστήματος των Ευρωπαϊκών Σχολείων. Εντούτοις, όταν έγινε η μεταρρύθμιση για το προσωπικό των οργάνων της ΕΕ, το 2004, η μισθολογική κλίμακα του αποσπασμένου διδακτικού προσωπικού δεν προσαρμόστηκε ανάλογα. Τον Δεκέμβριο, το Ανώτατο Συμβούλιο ενέκρινε αναθεώρηση των κανονισμών που πρέπει να εφαρμοστούν για την πρόσληψη νέων διδασκόντων για το σχολικό έτος 2011/2012. Οι ήδη υπηρετούντες διδάσκοντες δεν θίγονται από τις αλλαγές αυτές. Η εξοικονόμηση πόρων θα γίνει σταδιακά κατά την περίοδο των 9 προσεχών ετών, και αναμένεται ότι θα αποφέρει οικονομία περίπου 3,1 εκατ. ευρώ κάθε έτος, και συνολικά πάνω από 27 εκατ. ευρώ μέχρι το τέλος της μεταβατικής περιόδου. Η ίδια διαδικασία αναθεώρησης των πληρωμών εγκαινιάστηκε στην συνέχεια και για το τοπικά προσλαμβανόμενο διδακτικό προσωπικό.

Η μεταρρύθμιση του ευρωπαϊκού απολυτηρίου

Ως μέρος της διαδικασίας ανοίγματος του συστήματος των Ευρωπαϊκών Σχολείων, έγιναν ενέργειες για να απλουστευθεί η διοργάνωση των εξετάσεων και να περιοριστούν οι δαπάνες, χωρίς ωστόσο να τίθεται υπό αμφισβήτηση η ποιότητα του απολυτηρίου. Από το 2009, στόχοι της μεταρρύθμισης του ευρωπαϊκού απολυτηρίου είναι να αναθεωρηθεί και ανανεωθεί το περιεχόμενό του και η διοργάνωσή του ώστε να ανταποκρίνεται στις σημερινές απαιτήσεις των πανεπιστημίων ή/και άλλων εκπαιδευτικών ιδρυμάτων, καθώς επίσης και να απλουστευθεί η διαδικασία που αποβλέπει στο να καταστήσει το ευρωπαϊκό απολυτήριο όσο γίνεται πιο διαθέσιμο.

Τον Δεκέμβριο 2010, το Ανώτατο Συμβούλιο ενέκρινε ορισμένες προτάσεις που είχαν υποβληθεί εντός του 2010 και πρόκειται να εφαρμοστούν ήδη από την περίοδο εξετάσεων του 2012. Τα ευρωπαϊκά απολυτήρια θα υπογραφούν από μια κεντρική αρχή, τα εξέταστρα για το ευρωπαϊκό απολυτήριο θα αυξηθούν και μόνο οι υποψήφιοι που έχουν επιτύχει τελική βαθμολογία 60% ή μεγαλύτερη θα θεωρείται ότι είναι επιτυχόντες.

Η εντολή της ομάδας εργασίας "ευρωπαϊκού απολυτηρίου" παρετάθη για ένα έτος, δεδομένου ότι συζητούνται ακόμα διάφορα παιδαγωγικά και οργανωτικά θέματα (όπως ο αριθμός και η φύση των γραπτών και προφορικών δοκιμασιών, η διπλή βαθμολόγηση, ηλεκτρονική διόρθωση των γραπτών εξετάσεων του ευρωπαϊκού απολυτηρίου και η καθιέρωση ενός διαπρογραμματικού σχεδίου στο πλαίσιο των εξετάσεων του ευρωπαϊκού απολυτηρίου ως απόκριση στη στρατηγική της Λισαβόνας, η υποχρεωτική παρουσία των 180 ημερών και η εναρμόνιση των κριτηρίων αξιολόγησης για τις γραπτές και προφορικές δοκιμασίες). Η διαδικασία μεταρρύθμισης πρόκειται να έχει ολοκληρωθεί μέχρι την περίοδο εξετάσεων για το Ευρωπαϊκό Απολυτήριο του 2014.

Δράσεις για μαθητές με ειδικές ανάγκες (SEN)

Ο αριθμός περιπτώσεων μαθητών SEN έχει αυξηθεί ουσιαστικά κατά τα τρία τελευταία έτη. Παράλληλα, οι δαπάνες για τους SEN αυξήθηκαν, κατά την ίδια περίοδο, κατά 27%. Το Ανώτατο Συμβούλιο των Ευρωπαϊκών Σχολείων συζήτησε αυτή την αύξηση και κατέληξε στο συμπέρασμα ότι "η αύξηση του προϋπολογισμού για τους μαθητές SEN θα πρέπει να τεθεί υπό έλεγχο, με την καθιέρωση αυστηρών κριτηρίων για τις δαπάνες που αποσκοπούν στην ενσωμάτωση μαθητών στο τρέχον διδακτικό σύστημα και τον αποκλεισμό άλλων δαπανών για θεραπευτική αγωγή, οι οποίες δεν θα πρέπει να καλύπτονται από τα σχολεία.

Το 2010 ελήφθησαν ορισμένα μέτρα. Οι επιθεωρητές παρουσίασαν ένα οδηγό SEN για να εναρμονιστούν οι διατάξεις SEN και να διαδοθούν οι βέλτιστες πρακτικές στα σχολεία. Τα σχολεία συγκεντρώνουν τώρα τους μαθητές SEN με παρόμοιου τύπου ανάγκες σε ομάδες ενισχυτικής διδασκαλίας και έχει συναφθεί μια τριμερής συμφωνία αρχής μεταξύ σχολείου, γονέων και θεραπευτών για την οργάνωση, στους χώρους των σχολείων, θεραπευτικής αγωγής την οποία πληρώνουν οι γονείς.

Η Επιτροπή στηρίζει πλήρως αυτά τα μέτρα, τα οποία θα επιτρέψουν στα σχολεία να συνεχίσουν τις προσπάθειες ένταξης των παιδιών με ειδικές ανάγκες ενώ παράλληλα θα επικεντρώνουν την προσοχή τους σε παιδαγωγικά θέματα που θα βοηθούν τους μαθητές SEN να σημειώνουν πρόοδο και τα σχολεία να κάνουν βέλτιστη χρήση των πόρων τους.

Ποσοστό επανάληψης τάξεων

Το 2009 ξεκίνησε γενική συζήτηση επί του θέματος του ποσοστού επανάληψης των τάξεων μετά την υποβολή στατιστικών αναλύσεων του αριθμού και του ποσοστού επανάληψης τάξεων, ανά τάξη, ανά γλωσσικό τμήμα και ανά σχολείο. Μετά από περαιτέρω μελέτη και ανάλυση που διεξήγαγε ο Γενικός Γραμματέας, η οποία κατέδειξε ότι τα υψηλότερα ποσοστά επανάληψης αφορούσαν αφενός την 4η και 5η τάξη της δευτεροβάθμιας εκπαίδευσης και αφετέρου τα φυσικοχημικά μαθήματα, το Ανώτατο Συμβούλιο αποφάσισε να συστήσει ομάδα εργασίας με εντολή τη χάραξη συγκεκριμένων κατευθυντήριων γραμμών για τη λήψη διαρθρωτικών μέτρων και την εξασφάλιση της εφαρμογής τους με συγκεκριμένες παιδαγωγικές πρωτοβουλίες.

Η τελική έκθεση της ομάδας εργασίας υποβλήθηκε το φθινόπωρο 2010 και περιλαμβάνει 19 μέτρα. Μερικά μπορούν να τεθούν σε άμεση εφαρμογή, άλλα απαιτούν λεπτομερέστερη μελέτη και άλλα μπορούν να εφαρμοστούν σε τοπικό επίπεδο.

Διοργάνωση μαθημάτων και τμημάτων

Η αναθεώρηση των κανόνων για τη διοργάνωση μαθημάτων ήταν ένα από τα σοβαρότερα σημεία που συζητήθηκαν εφέτος. Η πρόκληση ήταν να συγκεντρωθούν όλες οι σχετικές αποφάσεις που είχαν ληφθεί κατά το παρελθόν, να διευκρινιστούν μερικές από αυτές, και να εξασφαλιστεί ορθολογιστική οργάνωση της διδασκαλίας αντίστοιχη προς τη ρεαλιστική προσαρμογή του διαθέσιμου προϋπολογισμού προς τις πραγματικές ανάγκες των μαθητών. Δεδομένου ότι όλοι οι ενδιαφερόμενοι φορείς έχουν συναίσθηση ότι πρέπει να γίνουν οικονομίες, είναι πλέον δυνατό να προσαρμοστούν μέτρα που συμβάλλουν στην εξοικονόμηση και παράλληλα να επανασχεδιαστούν και να βελτιστοποιηθούν οι μέθοδοι διδασκαλίας.

Το 2010 συζητήθηκαν πολλά μέτρα, όπως η μείωση ωρών όσον αφορά μικρές ομάδες ή η χρήση της πρώτης ξένης γλώσσας για τη διδασκαλία προκειμένου να δημιουργηθούν ομάδες παιδιών από διάφορες γλώσσες. Διευκρινίστηκαν επίσης οι κανόνες για μαθητές χωρίς γλωσσικό τμήμα. Αυτοί οι νέοι, διευκρινισμένοι κανόνες θα δώσουν τη δυνατότητα στους διευθυντές να οργανώσουν μαθήματα επιλογής και ομάδες για το σχολικό έτος 2011/2012.

Μελλοντικές προκλησεισ

Μια από τις μεγαλύτερες προκλήσεις για τα προσεχή έτη αφορά η διασφάλιση του υψηλού επιπέδου εκπαίδευσης, παράλληλα με την αναδιοργάνωση και τον εκσυγχρονισμό της δομής του συστήματος των Ευρωπαϊκών Σχολείων, εντός των δημοσιονομικών περιορισμών που επιβάλλονται από τις δυσχερείς χρηματοπιστωτικές περιστάσεις, οι οποίες δεν φαίνεται ότι θα βελτιωθούν πολύ σύντομα.

Το μέλλον του συστήματος εξαρτάται επίσης από το άνοιγμα του συστήματος, την ενθάρρυνση περισσότερων εθνικών σχολείων να υποβάλλουν αιτήσεις για έγκριση, και την διεύρυνση του ευρωπαϊκού προγράμματος σπουδών σε μεγαλύτερη κλίμακα. Πρόκειται για ένα ακόμα τομέα που θα απαιτήσει δράση στο μέλλον.

Επιπλέον, η Ευρωπαϊκή Επιτροπή ανησυχεί λόγω των δυσκολιών που αντιμετωπίζουν ορισμένα κράτη μέλη να εκπληρώσουν τις υποχρεώσεις τους, τόσο από άποψη παροχής υποδομής όσο και από άποψη απόσπασης διδακτικού προσωπικού. Η Επιτροπή καταβάλλει κάθε προσπάθεια να δημιουργήσει τις καλύτερες δυνατές προϋποθέσεις για τους μαθητές εντός του δεδομένου ρυθμιστικού πλαισίου και προϋπολογισμού που χορηγείται από τις δημοσιονομικές αρχές.

[1] Οι κατηγορίας 1 μαθητές είναι μαθητές που γίνονται υποχρεωτικά δεκτοί στα Ευρωπαϊκά Σχολεία. Οι μαθητές αυτοί εξαιρούνται από την καταβολή διδάκτρων.